खड्गप्रसाद मेमोरियल यू–१९ क्रिकेटमा बोस्टनको विजयी सुरुवात
छैंटौं संस्करणको खड्गप्रसाद गौचन मेमोरियल अन्डर–१९ क्रिकेट प्रतियोगितामा बोस्टन क्रिकेट क्लबले वियजी सुरुवात गरेको छ । शनिबारबाट सुरु भएको प्रतियोगिताको उद्घाटन खेलमा बोस्टनले स्टार क्रिकेट एकेडमीलाई ३ विकेटले पराजित गरेको हो ।
तिलोत्तमा — छैंटौं संस्करणको खड्गप्रसाद गौचन मेमोरियल अन्डर–१९ क्रिकेट प्रतियोगितामा बोस्टन क्रिकेट क्लबले वियजी सुरुवात गरेको छ । शनिबारबाट सुरु भएको प्रतियोगिताको उद्घाटन खेलमा बोस्टनले स्टार क्रिकेट एकेडमीलाई ३ विकेटले पराजित गरेको हो ।रुपन्देहीको तिलोत्तमा–१७ मा निर्माणाधीन एक्साट्रेक ओभल क्रिकेट मैदानमा स्टार क्रिकेट एकेडमीले दिएको १०४ रनको विजयी लक्ष्य बोस्टनले २३ ओभर ५ बलमा ७ विकेटको क्षतिमा पूरा गर्‍यो । बोस्टनका लागि आशिष राना मगले नटआउट ४४ रन बनाए । अरविन पौडेलले १५, गौरव निरौलाले ११, आयुस कार्की, अलिस मन्डल र दिवस खड्काले समान ५–५ रन जोडे । स्टार क्रिकेट एकेडेमीका प्रिन्स पालले ३ तथा निराजन भट्टराई, शुभम खनाल, शुभम पाण्डे र निरज मार्याले समान १–१ विकेट लिए ।यसअघि टस हारेर पहिला ब्याटिङ्ग गरेको स्टार क्रिकेट एकेडेमीले २५ ओभरमा ८ विकेट गुमाएर १०३ रन बनाएको थियो । उसका लागि निरज मौर्याले सर्वाधिक २८ रन बनाए । यस्तै, प्रदिप सहानीले १०, प्रिन्स पालले ८ र आसमान थारु र नन्दलाल चाईले समान ७/७ रन जोडे । बलिङतर्फ बोस्टन क्रिकेट क्लबका दिवस खड्का र दिवान्स बास्तोलाले ३–३ तथा दिपु भुजेल र अरविन पौडेलले समान १–१ विकेट लिए । पूर्व क्रिकेटर शक्ति गौचनले सञ्चालन गर्दै आएको स्टार क्रिकेट एकेडेमीको आयोजना तथा त्रिकेट एसोसिएसन अफ रुपन्देहीको सहकार्यमा सुरु प्रतियोगिता चैत २० गतेसम्म चल्नेछ । प्रतियोगिताका पहिलो चरणका खेल लिगका आधारमा हुनेछ । पाँचौं संस्करणसम्म रुपन्देहीका क्लब तथा एकेडेमीको मात्र सहभागिता रहँदै आएकोमा छैटौं संस्करणबाट जिल्ला बाहिरका क्लबलाई पनि सहभागी गराइएको आयोजकले जनाएको छ । प्रतियोगितामा रुपन्देहीका ४ तथा अन्य जिल्लाका ४ गरी ८ टोलीलाई सहभागी भएका छन् । ८ वटा टीमलाई दुई समूहमा विभाजन गरिएको छ । समूह ए मा भैरहवाको स्टार क्रिकेट एकेडेमी, झाफाको बोस्टन क्रिकेट क्लब, बुटवलको वेष्टर्न त्रिकेट एकेडेमी र मदन भण्डारी स्पोर्ट्स एकेडेमी रहेका छन् । यस्तै, समूह बी मा काठमाडौंको फल्सर सीइसी, जिल्ला क्रिकेट संघ कास्की, धनगढी त्रिकेट एकेडमी डीसीए र न्यू होराईजन स्पोर्ट्स क्लब छन् । गौचनका अनुसार पहिलो चरणको खेल लिग प्रणालीमा खेलाइनेछ र लिग चरणको प्रत्येक खेल २५ ओभरको हुनेछ । प्रतियोगितामा प्रत्येक समूहका शीर्ष २ टिमले सेमिफाइनलमा स्थान बनाउने छन् । सेमिफाइनल र फाइनल खेल भने ४० ओभरको हुनेछ ।अन्डर–१९ क्रिकेट प्रतियोगिता फाइनल खेल चैत २० गते हुनेछ । प्रतियोगिताको विजेता टिमले ५० हजार र उपविजेता टिमले २५ हजार रुपैयाासहित ट्रफी र प्रमाणपत्र पाउने छन् । यस्तै, उत्कृष्ट खेलाडीलाई ५ हजार, बेस्ट ब्याटर र बलरलाई ३–३ हजार रुपैयाा पुरस्कार प्रदान गरिने आयोजकले जनाएको छ ।